B-52 Stratofortress
Boeing B-52 Stratofortress (liet. B-52 Stratosferos tvirtovė) – tolimojo nuotolio skrydžio, ikigarsinis, reaktyvinis strateginis bombonešis, suprojektuotas ir gamintas „Boeing“ kompanijos. Lėktuvą naudoja Jungtinių Valstijų karinės oro pajėgos bei NASA. 1946 m. birželio 5 d., pasirašius sutartį, B-52 konstrukcija buvo pakeista iš tiesiasparnio bombonešio su šešiais turbosraigtiniais varikliais į lenktasparnį lėktuvą su 8 reaktyviniais varikliais (YB-52). Pirmasis skrydis įvyko 1952 m. balandžio 15 d. Lėktuvą pilotavo Alvinas Džonstonas (Alvin M. Johnston). Gamyba baigėsi 1963 m. lapkričio mėn. Viso pagaminti 742 egzemplioriai neskaitant 2 prototipų. B-52 buvo suprojektuotas kaip branduolinį ginklą galintis nešti strateginis bombonešis, kuris pakeitė Convair B-36, tačiau, nuo Antrojo pasaulinio karo laikų nepanaudojus branduolinio ginklo, jis buvo naudojamas kaip paprastas aukštybinis bombonešis. Bombonešio variantas B-52G, yra visų laikų kovinių orlaivių nuotolio rekordininkas. Jis vienas iš nedaugelio karinių orlaivių, nepertraukiamai eksploatuojamų daugiau nei pusę amžiaus. Bombonešis tebėra pagrindinis JAV karinių oro pajėgų bombonešis (kartu su Rockwell B-1 Lancer) ir toks išliks bent iki 2036 m. Planuojama išleisti 11,9 mlrd. dolerių lėktuvams modernizuoti.